नित्या समझ चुकी थी कि दो प्यार करने वालों को रुपए-पैसे नहीं, कुछ समय का एकांत चाहिए
दूसरों की प्राइवेसी में झांकना अच्छी बात तो नहीं है, लेकिन अब बहुत देर हो चुकी थी। नित्या ने मां के फोन का लॉक खोला व्हाट्सऐप मैसेज पढ़ने लगी।
खुशियां बांटने के लिए बहुत ज्यादा पैसों से अमीर होने की जरूरत नहीं, दिल से अमीर होने की जरूरत होती है। दूसरे के दिल की बात को बिना कहे समझ कर एक दूसरे को खुशियों के भागीदार बनाने के लिए छोटी-छोटी कोशिशें करते रहें, बस इतना ही काफी है!
नित्या कुछ समझ पाती, इससे पहले ही नवीन अपने कमरे से बाहर निकल कर मां के सामने खड़ा हो गया।
"क्या कर रही हैं आप? परेशान हो गया हूं मैं। पिछले कुछ दिनों से आप दोनों ने घर को चिड़ियाघर बना रखा है।”
नवीन जैसे आज अपनी पूरी भड़ास निकाल लेना चाहता था। वह गुस्से में लगातार बोले जा रहा था, “आप दोनों को कैसे समझाऊं। प्यार और शांति नाम की भी कोई चीज होती है, जो इस घर में कहीं नजर नहीं आती। आप दोनों की समझ से बाहर हो गए हैं ये शब्द।”
किचन में खाना बनाते हुए मां बर्तन को जोर से रखते हुए बोलीं, "लो जी, अब ये साहिबजादे मुझे सिखाएंगे प्यार व्यार!”
मां गुस्से से हांफ रही थीं और नवीन की तरह ही लगातार बोले जा रही थीं, “क्या समय आ गया है। ऐसा भी क्या है कि कोई घर में बात भी न करे। गूंगी गुड़िया बन जाऊं..?”
मां के व्यवहार से घर के सभी सदस्य परेशान थे। ऐसा नहीं था कि नवीन अपनी मां से प्यार नहीं करता था, घर में सब उन्हें बहुत प्यार करते थे। लेकिन पिछले कुछ समय से वो बात बात पर चिढ़ने लगी थीं। उनकी रोज-रोज की किच किच से तंग आकर आज नवीन बिफर पड़ा था।
फिर मां को परेशान होते देख नवीन ने अपने गुस्से को कंट्रोल करते हुए उन्हें समझाया, “बात करने का भी तरीका होता है मां। आप पिछले कुछ समय से अपने स्वभाव से बिल्कुल अलग बिहेव कर रही हैं। क्या हो गया है आपको?”
नित्या सब कुछ चुपचाप सुन रही थी। जैसे घर में चलने वाले ड्रामे के बारे में सब कुछ पहले से जानती हो। वो बिना इस ड्रामे में भाग लिए अपने काम में लग गई।
थोड़ी देर बाद नवीन और नित्या दोनों अपने कॉलेज के लिए निकल पड़े। दोनों एक ही कॉलेज में पढ़ते है इसलिए साथ ही कॉलेज जाते हैं।
नित्या ने रास्ते में नवीन से कहा, "भाई, जब आपकी क्लास नहीं हो तब कॉलेज की कैंटीन में आ जाना, मुझे आपसे कुछ जरूरी बात करनी है।”
"अभी बता दो, क्या बात करनी है।”
“नहीं भाई, इतनी सीरियस बात नहीं है। कैंटीन में बैठ कर समोसा खाते हुए बात करेंगे, ज्यादा मजा आयेगा।”
“ओके, फ्री होते ही कॉल करता हूं,” कहते हुए नवीन अपनी क्लास की तरफ चला गया।
ठीक दो बजे नवीन ने नित्या को कॉल किया। दोनों ने कॉलेज की कैंटीन में आकर कॉफी और समोसे ऑर्डर किए।
“बोलो क्या बात करनी है?” नवीन ने पूछा।
नित्या बोली, “भाई आप देख रहे हो ना कुछ दिनों से मां का नेचर कुछ बदला-बदला सा लग रहा है। पता नहीं क्यों, मां हमारी हर बात पर गुस्सा हो जाती हैं और बहुत ज्यादा झुंझला जाती हैं।
दादी के साथ भी ऐसा ही हो रहा था। दादी की छोटी से छोटी बात पर मां नाराज होने लगी थी। वैसे दादी और मां की अंडरस्टैंडिंग काफी अच्छी है, फिर भी न जाने क्यों मां उनसे अक्सर चिढ़ती रहती थी। इसलिए दादी कुछ टाइम के लिए बड़ी दादी के पास चली गई।”
"अच्छा किया दादी ने,” नवीन बोला।
नित्या ने अपनी बात जारी रखी, “मैं सोच रही हूं कि हम भी कुछ दिनों के लिए नाना के पास चलते हैं। घूमना-फिरना भी हो जायेगा और नाना से मिलना भी हो जायेगा। और कुछ समय के लिए ही सही मां के गुस्से को भी हमे नहीं झेलना पड़ेगा।”
"हां, ये सही है,” नवीन ने कहा।
“तो फिर हम आज शाम को ही निकल जाएंगे,” नवीन को नित्या का आइडिया पसंद आया।
लेकिन अगले ही पल उसने शंका जताई, “लेकिन मां ने मना कर दिया तो?”
“इसकी टेंशन आप मत लीजिए, मां को मैं मना लूंगी” नित्या ने पूरे आत्मविश्वास के साथ कहा।
“हां सही है, तुम मां की चमची जो हो। वैसे भी मां तुम्हारी बात ज्यादा अच्छे से समझती हैं। मैं तो उन्हें अपनी बात समझा ही नहीं पाता हूं।” नवीन की बात पर नित्या को हंसी आ गई।
घर पहुंच कर नित्या ने मां से नाना के घर जाने की बात की। मां ने थोड़ी ना- नुकुर करने के बाद जाने के लिए परमीशन दे दी! मां भी कहीं न कहीं शायद यह ही चाहती थी।
नवीन ने मां के चेहरे की तरफ देखा। उसे कुछ समझ नहीं आ रहा था कि आखिर ये सब हो क्या रहा है। मां, पापा की तरफ तिरछी नजरों से देख कर मुस्कुरा रही थीं।
हम दोनों भाई-बहन का कॉलेज के अलावा कहीं बाहर जाना मां को पसंद नहीं था। फिर आज नाना के घर भेजने के लिए इतनी आसानी से कैसे मान गई? नवीन कुछ भी नहीं समझ पाया।
शाम को ही नवीन और नित्या ने अपना जरूरी सामान पैक किया और रात में ही रवाना हो गए। पूरे रास्ते नवीन अपनी उलझन सुलझाने का प्रयास करता रहा, लेकिन और ज्यादा उलझता गया।
दूसरी ओर नित्या खुद में ही खुश मां की तरह मुस्कुरा रही थी। नित्या सब जानती थी। मां का नेचर इतने दिनों से क्यों बदला-बदला सा है। नवीन ने पास वाली सीट पर बैठी नित्या की तरफ देखा तो कुछ भी समझ नहीं पाया, नित्या भी मां की तरह ही मुस्कुरा रही थी।
अभी कुछ दिन पहले की बात है। उस दिन मां अपना फोन दादी के कमरे में भूल गई।
दादी ने अपना सीआईडी वाला दिमाग दौड़ाया और मुझे अपने मिशन में शामिल कर मां के फोन की व्हाट्सऐप से हो रही चेटिंग को चेक करने के लिए कहा।
दादी ने कहा, “मैं भी तो देखूं की मेरे बारे में तुम्हारी मां अपने पीहर वालों से क्या क्या चुगली करती है?”
“दादी आप जानती हो, की मां की आदत ऐसी नहीं है।”
दादी ने फिर भी उसे मोबाइल में मैसेज देखने को कहा।
दादी ने नॉटी स्माइल दी और नित्या पिघल गई।
नित्या ने कहा, "दादी, आप मुझे अच्छी बात नहीं सीखा रही हो।”
दूसरों की प्राइवेसी में झांकना अच्छी बात तो नहीं है, लेकिन अब बहुत देर हो चुकी थी। नित्या ने मां के फोन का लॉक खोला वॉट्सऐप मैसेज पढ़ने लगी। सबसे ऊपर पापा की चैट थी।
नित्या कहने लगी, “आपकी तो एक भी चुगली नहीं है। क्या दादी, आज आपको कुछ भी मजा नहीं आने वाला हैl”
लेकिन ये क्या? दादी चौंक कर बोली, “क्या हुआ, कुछ ज्यादा मजेदार है क्या?
नित्या ने कहा, "आपको बताऊं या नहीं सोचना पड़ेगा।”
“अरे बता ना, क्या लिखा है?” दादी ने पूछा।
पापा ने लिखा है- ‘डियर लव, हम दोनों एक घर में रहते जरूर हैं, लेकिन तुम्हारे पास मेरे लिए समय कहां है।’
“अच्छा, और क्या लिखा है?” दादी ने पूछा।
“लिखा क्या है दादी, सुनोगी तो आपको बुरा लगेगा।”
फिर कुछ सोचते हुए नित्या ने कहना शुरू किया, “अच्छा तो सुनो, मां ने लिखा है- ‘आपकी शिकायत सिर आंखों पर। चलो, हम दोनों कहीं बाहर घूमने निकल जाते हैं।’
पापा ने लिखा है,
‘जिम्मेदारियों के बोझ तले, बोलो हम घूमने कहां चलें!
जेब है मेरी छोटी और छेद जिसमे बड़े!
बोलो हम घूमने कहां चलें!
जहां पर नहीं हो खर्चा, पैसों पर न हो चर्चा!
ऐसी जगह तुम ढूंढो और मिले तो मुझे बताना!
प्रिय हम वहां चलें!’
पापा की मजबूरी जानकर नित्या के चेहरे पर उदासी छा गई।
उसने आगे कहा, “ मां ने लिखा है-
तुम रहने दो जी पिया, मैं ही कुछ करती हूं!
जिम्मेदारियों के सरोवर में, प्रेम कमल खिलाती हूं!
समय मुझे थोड़ा दो तो पिया, वो समय फिर से लाती हूं,
हम बन कर दीया बाती, प्रेम की लौ जलाएं पिया
कुछ ऐसा चक्र चलाती हूं!’
पापा ने लिखा है-
‘मुझे इंतजार है उस पल का, जब हर पल तुम हम साथ हो
अकेले हों हम दोनों इस घर में, किसी और की न कोई बात हो!’
दादी और नित्या को सारा माजरा समझ आ गया। दोनों समझ गये कि हम रुपए-पैसों से खरीदकर भौतिक सुख नहीं दे सकते है। लेकिन जो समय अपने बेटे और बहू दोनों को काफी समय पहले मिलना चाहिए था! जिसके वो अधिकारी हैं, कुछ समय के लिए ही सही वो समय उन्हें देना ही पड़ेगा! क्योंकि समय मुट्ठी में भरी हुई रेत की तरह लगातार फिसलता ही जा रहा है!
बस में बैठा हुआ नवीन अब भी न जाने कौन सी उलझन को सुलझाने की कोशिश में और उलझता जा रहा है।
दादी अपनी बड़ी बहन से मिल कर बहुत खुश हैं!
नित्या अपनी मां की खुशी के अहसास को महसूस कर बहुत खुश है!
- के. शर्मिला
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें